CELEX: 62019TN0190
Language: el
Date: 2019-04-04 00:00:00
Title: Υπόθεση T-190/19: Προσφυγή της 4ης Απριλίου 2019 — BF κατά Επιτροπής

24.6.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 213/40
            
         
      Προσφυγή της 4ης Απριλίου 2019 — BF κατά Επιτροπής
      (Υπόθεση T-190/19)
      (2019/C 213/42)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: BF (εκπρόσωποι: S. Gesterkamp, δικηγόρος, και C. König, καθηγητής)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να διαπιστώσει ότι η καθής, από τις 18 Δεκεμβρίου 2018, ημερομηνία ηλεκτρονικής κοινοποίησης του δεύτερου εγγράφου οχλήσεως της προσφεύγουσας, παρέλειψε να ενεργήσει και ως εκ τούτου παρέβη την υποχρέωσή της να εκδώσει και να διαβιβάσει στην προσφεύγουσα, υπό την ιδιότητά της ως καταγγέλλουσας, απόφαση περί περατώσεως της προκαταρκτικής διαδικασίας εξετάσεως στην υπόθεση κρατικών ενισχύσεων SA.48706 (RVV Rostocker Versorgungs- und Verkehrs-Holding GmbH και Nordwasser GmbH), δηλαδή είτε απόφαση περί κίνησης της επίσημης διαδικασίας έρευνας είτε απόφαση περί μη κίνησης διαδικασίας,
               
            
                  —
               
               
                  να καταδικάσει την καθής στα έξοδα της διαδικασίας, καθώς και
               
            
                  —
               
               
                  προληπτικώς και επικουρικώς, στην περίπτωση που αρθεί η παράλειψη της καθής μετά την άσκηση της υπό κρίση προσφυγής, να καταδικάσει την καθής στα έξοδα της διαδικασίας.
               
            
         Λόγοι και κύρια επιχειρήματα
      
      Προς στήριξη της προσφυγής προβάλλονται οι ακόλουθοι λόγοι.
      Η προσφεύγουσα υποστηρίζει καταρχάς ότι πληρούνται οι προϋποθέσεις της προσφυγής κατά παραλείψεως, διότι, κατά τον χρόνο ηλεκτρονικής κοινοποίησης του δεύτερου εγγράφου οχλήσεως, οι περιστάσεις ήταν ώριμες για την έκδοση αποφάσεως περί περατώσεως της προκαταρκτικής διαδικασίας εξετάσεως κατά το άρθρο 4 του κανονισμού (ΕΕ) 2015/1589 (1).
      Επιπλέον, η προσφεύγουσα ισχυρίζεται ότι, με το διοικητικό έγγραφο της 17ης Δεκεμβρίου 2018, η καθής διαπίστωσε σε επίπεδο κανονιστικής ρύθμισης και μόνον την ύπαρξη νόμιμου μονοπωλίου υπέρ της Nordwasser GmbH στην οποία παρασχέθηκε εντολή με πράξη εσωτερικής ανάθεσης (ανάθεση in-house), πράγμα που της παρέσχε τη δυνατότητα να αποκλείσει την ύπαρξη στρέβλωσης του ανταγωνισμού κατά την έννοια του άρθρου 107, παράγραφος 1, ΣΛΕΕ, χωρίς να εξετάσει πραγματικά ζητήματα σχετικά με την ύπαρξη στοιχείων ευνοϊκής μεταχείρισης.
      Επιπλέον, η προσφεύγουσα υποστηρίζει ότι, με τα στοιχεία που περιέχονται στην καταγγελία της, έχει ήδη σε προγενέστερο στάδιο της διαδικασίας αντικρούσει τον ισχυρισμό περί σύστασης νόμιμου μονοπωλίου σύμφωνου με το δίκαιο της Ένωσης. Εν πάση περιπτώσει, η καθής όφειλε να εκθέσει την άποψή της κατά τρόπο αμιγώς νομικό και στηριζόμενη στα διαπιστωθέντα πραγματικά περιστατικά, και επομένως να έχει τουλάχιστον εκδώσει, το αργότερο τον Δεκέμβριο του 2018, απόφαση περί μη κίνησης της επίσημης διαδικασίας έρευνας, δεκτική προσφυγής, κατά το άρθρο 4, παράγραφος 2, του κανονισμού (ΕΕ) 2015/1589.
      
         (1)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 248 της 24.9.2015, σ. 9).